নিজস্ব প্রতিবেদন:   পূর্ব পরিচিত দাদা পাড়াতেই কোচিং সেন্টার চালাতেন। প্রাইভেট টিউশনের জন্য সেখানেই ভর্তি হয়েছিলেন বছর পনেরোর এক নাবালিকা। কোচিং সেন্টারে একা পেয়ে নাবালিকাকে যৌন নিগ্রহের অভিযোগ উঠল গৃহশিক্ষকের বিরুদ্ধে। ঘটনাটি ঘটেছে বাঘাযতীন এলাকায়। পুলিস সূত্রে জানা গিয়েছে, অভিযুক্ত গৃহশিক্ষক আশিস সাও বাঘাযতীনের আজাদগড়ের বাসিন্দা। এলাকাতেই একটি বাড়ি ভাড়া নিয়ে দুই বন্ধুর সঙ্গে কোচিং সেন্টার খুলেছিলেন বছর ২৫-এর আশিস। সেই কোচিংয়েই ভর্তি হয়েছিল ওই নাবালিকা। প্রতিদিনের মতো সোমবার সন্ধ্যাতেও আশিসের কাছে পড়তে গিয়েছিল ওই নাবালিকা। কোচিংয়ে সেসময় আর কেউ ছিল না বলে দাবি ছাত্রীর পরিবারের। অভিযোগ, নাবালিকাকে একা পেয়েই তার যৌন নিগ্রহ করে আশিস। সোমবার রাতে কোচিং থেকে বাড়ি ফিরে পরিবারের লোককে কিছুই জানায় না নাবালিকা। কিন্তু মেয়ের আচরণ অস্বাভাবিক দেখে সন্দেহ হয় ছাত্রীর বাবা-মায়ের। পরে বুধবার পরিবারকে সব কথা জানিয়ে দেয় সে। এরপরই ক্ষোভে ফেটে পড়ে ছাত্রীর পরিবার। কোচিং সেন্টারে গিয়ে ভাঙচুর করেন ছাত্রীর আত্মীয়রা। বেধড়ক মারধর করা হয় অভিযুক্ত শিক্ষককেও।